LIGJ
Nr. 21/2023 

PËR DISA NDRYSHIME DHE SHTESA NË LIGJIN NR. 8378, DATË 22.7.1998 
“KODI RRUGOR I REPUBLIKËS SË SHQIPËRISË”, TË NDRYSHUAR

Në mbështetje të neneve 78 dhe 83, pika 1, të Kushtetutës, me propozimin e disa deputetëve,

KUVENDI
I REPUBLIKËS SË SHQIPËRISË

VENDOSI:

Në ligjin nr. 8378, datë 22.7.1998 “Kodi Rrugor i Republikës së Shqipërisë”, të ndryshuar, bëhen këto ndryshime dhe shtesa:

Neni 1

Në nenin 2, pika 6, shkronja “B” ndryshohet si më poshtë: 
“B – Qarku, kur lidhin kryeqendrën e qarkut me bashkitë, qendrat e njësive administrative dhe zonat e tjera me interes industrial, bujqësor, turistik e klimaterik, rrugët që lidhin qendrat e njësive administrative, bashkitë me qendrat e njësive administrative dhe rrugët që lidhen qendrat e bashkisë dhe të njësive administrative me rrugët shtetërore.”.

Neni 2

Kudo në përmbajtjen e Kodit: 
- emërtimi “Ministrisë së Rendit Publik” zëvendësohet me emërtimin “Ministrisë së Brendshme”;
- emërtimi “Ministrisë së Kulturës, Rinisë dhe Sporteve” zëvendësohet me fjalët “ministrisë përgjegjëse për çështjet e kulturës”;
- emërtimi “Drejtorisë së Përgjithshme të Rrugëve” zëvendësohet me emërtimin “Autoritetit Rrugor Shqiptar”;
- fjala “rrethit” zëvendësohet me fjalën “qarkut”.

Neni 3

Në nenin 7 bëhen shtesat e mëposhtme: 
a) në pikën 1, shkronja “f”, shtohet fjalia “Zonat e destinuara për parkim përkundrejt pagesës nuk mund të jenë më shumë se 50 për qind e zonave ose rrugëve të destinuara për parkim në total brenda territorit të bashkisë.”;
b) në pikën 8, shkronja “c”, paragrafi i gjashtë, pas fjalisë së parë shtohen fjalitë “Zonat e destinuara për parkim pa pagesë duhet të jenë jo më të vogla se sipërfaqja e zonave të destinuara për parkim me pagesë. Në varësi të kushteve dhe rrethanave objektive, bashkitë marrin masa për të garantuar zona parkimi pa pagesë për të gjithë banorët rezidentë pranë banesës së tyre.”. 

Neni 4

Në nenin 12 pas pikës 5 shtohet pika 6 me këtë përmbajtje:  
“6. Kontrolli i mjeteve në rrugët interurbane, kryerja e shërbimeve sipas nenit 11, pika 1, shkronja “a”, të këtij Kodi konsiston vetëm në identifikimin e shkeljeve me pajisje teknologjike dhe vetëm në ndalimin e shoqërimin e mjetit në një pikë kontrolli me kushte sigurie.”.

Neni 5

Në nenin 79 në pikën 3 pas fjalës “taksi” shtohet fjala “, autoshkolla”. 

Neni 6

 Në nenin 86 në pikën 6 fjalia e fundit shfuqizohet.

Neni 7

 Në nenin 98 pika 1 ndryshohet si më poshtë:
 “1. Automjetet, motomjetet dhe rimorkiot që qarkullojnë për qëllime verifikimi dhe kontrolli të përshtatshmërisë teknike, për të shkuar në pikat tranzit të kufirit për t'u eksportuar, për të marrë pjesë në parada të parashikuara nga autoritetet ushtarake, në panaire apo ekspozita të autorizuara për mjete të reja ose të përdorura për të cilat nuk është paguar taksa e regjistrimit, duhet të pajisen me fletudhëtimi dhe targa të përkohshme, të lëshuara nga Drejtoria e Përgjithshme e Shërbimeve të Transportit Rrugor.”.
Neni 8

 Në nenin 114 pika 2 ndryshohet si më poshtë:
“2. Cilido që drejton mjete me motor, nuk duhet të ketë kaluar moshën shtatëdhjetë vjeç për të drejtuar autobusë, kamionë, kamionë me rimorkio, gjysmërimorkiatorë, artikularë të tjerë, të caktuar për transport personash dhe mjete me motor për transport malli.”.

Neni 9

Në nenin 117/1 bëhen ndryshimi dhe shtesat si më poshtë:
1. Titulli i nenit ndryshohet si më poshtë:
“Kufizime për drejtuesit e mjeteve rrugore”. 
2. Pas pikës 1 shtohet pika 1/1 me këtë përmbajtje:
“1/1.  Mbajtësve të lejeve të drejtimit të kategorisë B, në dy vjetët e para të lëshimit, nuk u lejohet të drejtojnë mjete motorike me fuqi specifike, referuar masës bosh të mjetit, më të madhe se 55 kw/tonë. Për makinat hibride elektrike ose plug-in, kufiri specifik i fuqisë është 65 kw/tonë, duke përfshirë peshën e baterisë. 
Kjo pikë zbatohet vetëm për lejet e drejtimit që lëshohen pas hyrjes në fuqi të këtij ligji.”.
3. Pika 2 ndryshohet si më poshtë:
“2. Në Rregulloren e Zbatimit të Kodit Rrugor përcaktohen modalitetet e shënimit në lejen e qarkullimit të kufizimeve të parashikuara në pikat 1 dhe 1/1 të këtij neni.”. 

Neni 10

Në nenin 120 në pikën 2 fjalët “65 vjeç” zëvendësohen me fjalët “70 vjeç”.

Neni 11

Në nenin 121 pika 6 ndryshohet si më poshtë:
“6. Trajnimi për dhënien e ndihmës së shpejtë mjekësore në rast aksidenti kryhet pranë çdo autoshkolle sipas përcaktimeve në udhëzimin e përbashkët të ministrit përgjegjës për transportin dhe ministrit përgjegjës për shëndetësinë.”.

Neni 12

Në nenin 124 bëhen ndryshimet e mëposhtme:
a) Pikat 1, 2, 4 dhe 5 ndryshohen si më poshtë:
“1. Lejedrejtimet e mjeteve të kategorive AM, A1, A2, A, B1, B dhe BE sipas grup-moshave janë të vlefshme për:
- 15 vjet nëse janë lëshuar apo konfirmuar për persona deri në moshën 70 vjeç;
- për personat mbi 70 vjeç konfirmimi i vlefshmërisë së lejes së drejtimit bëhet duke dorëzuar certifikatë mjekësore të lëshuar nga një prej organeve mjekësore të parashikuara në pikën 2 të nenit 117 të këtij Kodi, nga e cila të rezultojë që zotëruesi i kësaj certifikate plotëson të gjitha kërkesat fizike e psikike të kërkuara.
2.  Lejedrejtimet e mjeteve të kategorive C1, C1E, C, CE, D1, D1E, D dhe DE sipas grup-moshave janë të vlefshme për:
- 5 vjet nëse janë lëshuar apo konfirmuar për persona deri në moshën 70 vjeç;
Sipas parashikimit të pikës 2 të nenit 114 të këtij Kodi për personat mbi 65 vjeç, lejedrejtimi e kategorive C dhe CE lëshohet për drejtimin e mjeteve, masa e përgjithshme e të cilave me ngarkesë të plotë nuk është më shumë se 20 tonë.
Sipas parashikimit të pikës 2 të nenit 114 të këtij Kodi për personat mbi 65 vjeç, lejedrejtimi e kategorive D1 ose D, apo D1E ose DE lëshohet vetëm për drejtimin e mjeteve për të cilat kërkohet pajisja me lejedrejtimi përkatësisht të kategorisë B ose BE.
4.  Lejedrejtimet e posaçme të mjeteve, lëshuar për personat me aftësi të kufizuara, të kategorive AM, A1, A2, A, B1, B dhe BE, janë të vlefshme për:
- 5 vjet nëse janë lëshuar apo konfirmuar për persona deri në moshën 65 vjeç;
- 3 vjet për persona mbi 65 vjeç.
5.  Lejedrejtimet e posaçme të mjeteve, lëshuar për personat me aftësi të kufizuara, të kategorive C1, C1E, C dhe CE janë të vlefshme për:
- 5 vjet nëse janë lëshuar apo konfirmuar për persona deri në moshën 65 vjeç:
Këto leje nuk rinovohen pas moshës 65 vjeç.”.
b) Pikat 3 dhe 6 shfuqizohen.

Neni 13

Në nenin 127 në fund të pikës 3.1 shtohet fjalia me këtë përmbajtje: 
“I njëjti rregull aplikohet edhe për lejet e drejtimit të lëshuara nga shteti shqiptar në rastin kur kundërvajtësi jep pëlqimin.”. 

Neni 14

Në nenin 128 në fund të pikës 2 shtohet paragrafi me këtë përmbajtje:
“Në rastet e anulimit sipas pikës 1, shkronja “d”, të këtij neni kur nuk ekzistojnë më motivet, i interesuari mund të procedojë drejtpërsëdrejti për të marrë lejedrejtimin e një kategorie jo më të lartë sesa ajo që i është anuluar, me anë të një kërkese, dorëzimit të lejedrejtimit të shtetit tjetër dhe verifikimit të kërkesave fizike e psikike të parashikuara për konfirmimin e vlefshmërisë së lejedrejtimit që kërkon i interesuari.”.

Neni 15

Në nenin 132 në pikën 1 shprehja “15-ditore” zëvendësohet me shprehjen “30-ditore”. 

Neni 16

Në nenin 140 në pikën 1 fjalët “110 km/orë për autostradat” zëvendësohen me fjalët “130 km/orë për autostradat”. 

Neni 17

Në nenin 169 pika 5 ndryshohet si më poshtë:
“5. Drejtuesi i motomjeteve është i detyruar të bëhet i dallueshëm në rrugët interurbane nga gjysmë ore pas perëndimit të diellit deri gjysmë ore përpara lindjes së tij, si dhe ditën në raste mjegulle, kur ka borë, ka shira të fortë. Për ta bërë këtë, drejtuesi i motomjetit është i detyruar të përdorë jelek fluoreshent/fosforeshent të homologuar apo veshje teknike me elemente fosforeshente. Kushdo që nuk zbaton këtë detyrim, ndëshkohet me masë administrative me gjobë nga 1000 (një mijë) deri në 3 (tre mijë) lekë.”

Neni 18

Në nenin 170 bëhen ndryshimet dhe shtesat e mëposhtme:
a) Pika 1 ndryshohet si më poshtë:
“1. Drejtuesi i mjetit dhe pasagjerët e mjeteve të kategorisë L6, të pajisura me kabinë të mbyllur dhe të automjeteve të kategorive M1, M2, M3 dhe N1, N2, N3 sipas klasifikimit të nenit 47, pika 2, të këtij Kodi, të pajisura me rripa sigurie, janë të detyruar t’i vendosin ato në çdo lloj lëvizjeje me mjet. Bëjnë përjashtim mjetet e kategorive M2 dhe M3, të cilat përdoren për transport urban ose ato mjete ku lejohet qëndrimi në këmbë.”
b) Pika 4 ndryshohet si më poshtë:
“4. Fëmijët deri në moshën 3 vjeç duhet të udhëtojnë të siguruar me sisteme të përshtatshme fiksuese të homologuara, të përshtatshme për peshën e tyre, në vendet e pasme të mjetit. 
Ata mund të udhëtojnë në vendet e përparme të mjeteve të kategorive M1, N1, N2 dhe N3 të klasifikuara në nenin 47, pika 2, të këtij Kodi, të siguruar me sisteme të përshtatshme fiksuese, me fytyre prapa, vetëm kur jastëkët e ajrit janë të çaktivizuar.
Sistemet fiksuese të fëmijëve duhet të instalohen në mjet në përputhje me udhëzimet e dhëna nga prodhuesi.”.
c) Pas pikës 4 shtohen pika 4/1 dhe 4/2 me këtë përmbajtje:
“4/1. Në mjetet e kategorive M1, N1, N2 dhe N3 pa sisteme të përshtatshme fiksuese fëmijët me moshë deri në tre vjeç nuk mund të udhëtojnë.
4/2. Fëmijët me moshë mbi tre vjeç nuk lejohet të qëndrojnë në vendet e përparme kur gjatësia e tyre nuk kalon 1,50 m.”.
ç) Në pikat 5 dhe 6 fjalët “në moshën 4 vjeç” zëvendësohen me fjalët “në moshën 3 vjeç”.
d) Në pikën 8 paragrafi i parë ndryshohet si më poshtë:
“Cilido që nuk përdor rripat e sigurisë dhe sistemet e fiksimit për fëmijë, ndëshkohet me masë administrative me gjobë nga 5000 (pesë mijë) deri në 15.000 (pesëmbëdhjetë mijë) lekë. Kur shkelja i takon një fëmije në moshë jomadhore, përgjegjësia bie mbi drejtuesin e mjetit ose, kur ndodhet në çastin e kryerjes së shkeljes, mbi atë që është ngarkuar me mbikëqyrjen e këtij fëmije. Në rast se është drejtuesi i mjetit, përveç masës administrative të ndëshkimit me gjobë, merret edhe masa administrative plotësuese e pezullimit të lejedrejtimit për një periudhë nga 6 deri në 12 muaj.”.

Neni 19

Në nenin 200 fjalët “me një shumë deri në pesë mijë lekë” hiqen.

Neni 20

Në nenin 203 pikat 1 dhe 2 ndryshohen si më poshtë: 
“1. Të ardhurat nga masat administrative me gjobë për shkeljet e parashikuara nga nenet e këtij Kodi paguhen nga kundërvajtësi brenda 15 ditëve nga dita që gjoba regjistrohet ose vendimi ka marrë formën e prerë me përjashtim të rasteve kur ky Kod parashikon gjobë në vend. Pas kalimit të këtij afati, për çdo ditë vonesë, paguhet 2 për qind kamatë deri në një muaj. Kur gjoba nuk paguhet ose nuk nxirret dot nga të ardhurat e shkelësit, për rastet e drejtuesit të mjetit me motor, bëhet ndalimi i mjetit deri në tre muaj dhe pas këtij afati bëhet shitja e mjetit me ankand, duke i dhënë diferencën në lekë shkelësit.
2. Në të gjitha rastet e parashikuara me gjobë, nëse arkëtimi i vlerës së gjobës nga kundërvajtësi bëhet brenda 15 ditëve nga dita që gjoba regjistrohet ose vendimi ka marrë formë të prerë, gjoba ulet me 50 për qind të vlerës.”. 

Neni 21
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar më datë 16.3.2023.

